ફેડરીકો આરંગ મારા ઘરથી અજાણ્યો ન હતો. લગભગ બે વર્ષથી એ ટોમસને ભણાવતો હતો. એનું આગમન થાય એટલે બસ, બધાને બહુ મજા પડી જાય! ત્રણ વર્ષ પહેલાની એક ઘટનાએ એના જીવનનું હીર જાણે છીનવાઈ ગયું હતું! એ વકીલ હતો. અમેરિકન ધ્વજ હેઠળના વિસ્તારોમાંની સૌથી જૂની, ૧૬૧૧માં સ્થપાયેલી સેન ટોમસ યુનિવર્સિટિમાંથી એણે વકીલાત પાસ કરી હતી. આ રોગનું નિદાન થયું એ વખતે જ એણે વકીલાત પાસ કરેલી. તરત જ એને પહેલાં તો સેન સાઝારો, અને પછી અહીં ક્યુલિઅન મોકલી આપવામાં આવેલો. હું એને મળ્યો ત્યારે એ રક્તપિત સભાનો અધ્યક્ષ હતો. દરદીઓ દ્વારા ચુંટાયેલા સભ્યોનું એ મંડળ હતું. દરદીઓ માટેની સામાન્ય કલ્યાણ-યોજનાઓ બાબતે વહીવટીતંત્રને સલાહો આપવી એ આ મંડળનું કામ હતું. આ ઉપરાંત, વ્યક્તિગત હક્કો અને ફરજોને લગતી કેટલીક બાબતોની દેખરેખ પણ આ મંડળ કરતું હતું. એના જેટલી દુઃખી વ્યક્તિ મેં ક્યાંય જોઈ ન હતી. વર્ષોની મહેનત દાવ પર લગાવીને મેળવેલા ભણતર પછી, એની પાસેથી એનો વ્યવસાય છીનવાઈ ગયો હતો. એ આવ્યો ત્યારે તો એ ‘મુંગા’ તરીકે જ ઓળખાતો! કોઈની સામે નજર કર્યા વિના, માથું નીચું કરીને એ ચૂપચાપ વસાહતમાં આંટા માર્યે રાખતો, ભાગ્યે જ કંઈ બોલતો! જાતે પસંદ કરેલી ઝુંપડીમાં એ એકલો જ રહેતો હતો. એનું સમારકામ એણે બહુ સુંદર રીતે કર્યું હતું. પોતાનું કામકાજ પણ એ જાતે જ કરી લેતો, રસોઈ સહીતનું! વસાહતમાં એના વિશે એવી વાતો ફેલાયેલી હતી, કે એને જેનું બહુ જ વળગણ હતું એવી એની પત્ની અને બાળકોથી અચાનક જ એણે છુટા થવું પડ્યું હતું! ટોમસને ભણાવવા માટે મેં જેવું એને પૂછ્યું, એવી જ એણે હા પાડી દીધેલી! કમાયેલો એક-એક પૈસો એ પોતાને ઘેર મોકલી આપતો હતો. મેં ભારપૂર્વક આગ્રહ કર્યો એને વશ થઈને સાંજે એ મારે ઘેર આવ્યો પણ ખરો. આવ્યો ત્યારે તો પોતાના મનમાં એ ભારોભાર વિરોધ લઈને આવ્યો હતો, પણ થોડી જ વારમાં એનો એ વિરોધ ગાયબ થઈ ગયો. વાસ્તવમાં, એ એટલો સારો વહીવટકર્તા હતો, કે એ પહેલી બેઠકમાં જ એણે મારા એ નાનકડા આયોજનને બહુ મોટા પાયા પર પહોંચાડી દીધું! એની વાતોથી હાજર રહેલા દરેકને આ કામનું ફલક બરાબર સમજાઈ ગયું! અને એથી પણ મહત્વની બાબત એ, કે એક-બીજા સાથે જે સહકારથી કામ કરવાનું હતું એ વિશે પણ બધાના મનમાં પૂરી સ્પષ્ટતા થઈ ગઈ!